СПРАВКА ЗА ПРИНОСИТЕ

В труда на Павел Веселинов Павлович „Подходи към изучаването на ранния ислям (VII–VIII в.). Метод и история“, представен за получаване на академичната длъжност „професор“ по професионално направление 2.1. Филология (Средновековна арабска цивилизация):

1. В Първа глава на труда систематизирам и анализирам сведенията за основателите на мюсюлманската историография. В изследването ми са включени и критично разгледани съществуващите биографични източници на арабски език, както и основополагащите ориенталистични трудове по темата.
2. Във Втора глава на труда за първи път в българското ислямознание систематизирам и анализирам съвременните методи за датиране и анализ на мюсюлманските предания. Подробно излагам достойнствата и недостатъците на прилаганите от западните ислямоведи методи: критика на текста, критика на опората и съдържанието и литературна критика. Изтъквам необходимостта от прецизен сравнителен анализ на съдържанието на преданията. За целта предлагам два нови критерия, които наричам „семантична устойчивост“ и „концептуална прозрачност“ на разказа.
3. В Трета глава на труда за първи път в българското ислямознание предлагам реконструкция на историята на исляма през I/VII в., която се опира на нумизматичните и епиграфските извори на епохата. Издигам хипотезата, че оформянето на мюсюлманската идентичност, каквато я познаваме днес, най-вероятно е започнало в управлението на умаййадския халиф ʿАбд ал-Малик ибн Марўāн (упр. 65–86/685–705).
4. За първи път в методологичните проучвания на ислямските предания анализирам и подлагам на критика начина, по който Джон Уансбро възприема и прилага изработената от Андре Йолес типология на основополагащите литературни форми. Отбелязвам, че тезата на Уансбро, според която историческите предания имат фиктивно съдържание, не намира потвърждение в представата на Йолес за основополагащата форма „мит“. Разглеждам възможността част от историческите предания за арабския пророк да са се оформили под въздействието на основополагащите форми „легенда“ и „сага“.
5. На с. 28–9 от труда разглеждам различните хипотези за възникването на линията на авторитетно позоваване (*иснāд*) при предаването на *хадӣсите* от техния първоизточник към по-късни събирачи и разказвачи на предания. За първи път обръщам внимание на преданието „Започнаха да питат за *иснāда* в дните на ал-Мухтāр“ като важно свидетелство за появата на *иснāдното* позоваване по времето на втората гражданска война в исляма (60–73/680–92).
6. На с. 47 изказвам предположение за смисъла на важното за *хадӣсната* критика понятие „муттахам“. Според мен то се ползва преди всичко за омаловажаване на преданията на хора с осъдителни от гледна точка на ортодоксията религиозни и политически възгледи.
7. На с. 211–14 от труда изказвам предположението, че представата за арабите като най-поетичния народ е теологичен корелат на представата за неподражаемата красота на божието слово в Корана.